รัฐบาลไทย-ข่าวทำเนียบรัฐบาล-คกก.มาตรฐานสินค้าเกษตร เห็นชอบ 4 ร่างมาตรฐาน “ถั่วเขียวผิวดำ-กระถินแห้งสำหรับอาหารสัตว์-คอกแมว-สารพิษตกค้าง” เตรียมประกาศเป็นมาตรฐานทั่วไป
วันพฤหัสบดีที่ 16 กรกฎาคม 2563
คกก.มาตรฐานสินค้าเกษตร เห็นชอบ 4 ร่างมาตรฐาน “ถั่วเขียวผิวดํา-กระถินแห้งสําหรับอาหารสัตว์-คอกแมว-สารพิษตกค้าง” เตรียมประกาศเป็นมาตรฐานทั่วไป
คณะกรรมการมาตรฐานสินค้าเกษตร เห็นชอบ 4 ร่างมาตรฐาน “ถั่วเขียวผิวดํา-กระถินแห้งสําหรับอาหารสัตว์-คอกแมว-สารพิษตกค้าง” เตรียมประกาศเป็นมาตรฐานทั่วไป มุ่งยกระดับคุณภาพสินค้าเกษตร
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยภายหลังการประชุมคณะกรรมการมาตรฐานสินค้าเกษตร ครั้งที่ 2/2563 ณ กระทรวงเกษตรและสหกรณ์ ว่า ที่ประชุมได้พิจารณาเห็นชอบแก้ไขเพิ่มเติมร่างประกาศกระทรวงเกษตรและสหกรณ์ เรื่องกําหนดอัตราค่าบริการตรวจสอบและรับรองมาตรฐานสินค้าเกษตร สําหรับมาตรฐานทั่วไป (ฉบับที่...) พ.ศ. ... โดยแก้ไขเพิ่มเติมอัตราค่าบริการตรวจสอบมาตรฐานทั่วไปเกี่ยวกับการปฏิบัติทางการเกษตรที่ดี (GAP) 16 ชนิด และเกษตรอินทรีย์ (Organic) 16 ชนิด สําหรับสินค้าเกษตรประเภทปศุสัตว์ และแก้ไขเพิ่มเติมค่าใบรับรองมาตรฐานสินค้าเกษตรให้ครอบคลุมถึงการปฏิบัติทางการเกษตรที่ดี (GAP) และเกษตรอินทรีย์ (Organic)
ทั้งนี้ คณะกรรมการฯ ยังได้ให้ความเห็นชอบแผนการจัดทํามาตรฐานสินค้าเกษตร ปี 2564 จํานวน 20 เรื่อง และแผนการจัดทํามาตรฐานสินค้าเกษตร 3 ปี (พ.ศ.2564-2566) นอกจากนี้ ยังได้เห็นชอบร่างมาตรฐานสินค้าเกษตร เพื่อดําเนินการประกาศ เป็นมาตรฐานทั่วไปของประเทศต่อไป ซึ่งเป็นมาตรฐานใหม่ จํานวน 4 เรื่อง ได้แก่ 1. ถั่วเขียวผิวดํา 2. กระถินแห้งสําหรับอาหารสัตว์ 3. การปฏิบัติการทางการเพาะเลี้ยงสัตว์ที่ดีสําหรับคอกแมว และ 4. สารพิษตกค้าง : ปริมาณสารพิษตกค้างสูงสุด
“อย่างไรก็ดี ขณะนี้อยู่ในช่วงวิกฤติโรคระบาด อาทิ การแพร่ระบาดของโรคติดเชื้อไวรัสโคโรนา 2019 (โควิด-19) ซึ่งเมื่อผ่านช่วงเวลานี้ไป มาตรฐานสินค้าเกษตรจะมีความสําคัญมากขึ้น จึงได้กําชับทุกหน่วยงานที่เกี่ยวข้องร่วมกันดําเนินการกําหนดมาตรฐานให้มีจํานวนเพิ่มมากขึ้น เพื่อสร้างความเชื่อมั่นให้กับผู้บริโภค” รมช.เกษตรและสหกรณ์ กล่าว
ด้านนางสาวจูอะดี พงศ์มณีรัตน์ เลขาธิการสํานักงานมาตรฐานสินค้าเกษตรและอาหารแห่งชาติ (มกอช.) กล่าวว่า สําหรับสาระสําคัญของร่างมาตรฐานใหม่ 4 เรื่อง คือ 1. ถั่วเขียวผิวดํา เป็นพืชที่มีความสําคัญต่อเศรษฐกิจของประเทศไทย เนื่องจากเป็นวัตถุดิบสําคัญในการผลิตถั่วงอกที่มีคุณภาพ ซึ่งการจัดทําร่างมาตรฐานสินค้าเกษตร ถั่วเขียวผิวดํา เพื่อยกระดับคุณภาพการผลิต และการปฏิบัติต่อถั่วเขียวผิวดําในขั้นตอนต่างๆ รวมถึงการเก็บรักษาและการขนส่ง ต้องปฏิบัติถูกสุขลักษณะ เพื่อให้เป็นที่ยอมรับในเวทีการค้าระหว่างประเทศ 2. กระถินแห้งสําหรับอาหารสัตว์ ปัจจุบันมีการผลิตกระถินสับ และกระถินป่น เพื่อจําหน่ายให้กับผู้เลี้ยงสัตว์และโรงงานผสมอาหารสัตว์ ปีละไม่น้อยกว่า 60,000 ตัน และมีการแปรรูปเป็นกระถินสับ กระถินป่น และกระถินอัดเม็ดส่งจําหน่ายทั้งภายในประเทศ และต่างประเทศ เช่น ญี่ปุ่น และเกาหลี แต่กระถินแห้งสําหรับอาหารสัตว์ที่จําหน่ายทั่วไปมีลักษณะทางกายภาพ และสัดส่วนของปริมาณใบ กิ่ง และลําต้นแตกต่างกัน ทําให้คุณภาพมีความผันแปร จึงได้กําหนดมาตรฐานกระถินแห้งสําหรับอาหารสัตว์ ที่ผ่านการเตรียมและบรรจุหีบห่อใน 3 รูปแบบ ได้แก่ 1) กระถินสับ เป็นผลิตภัณฑ์กระถินสําหรับอาหารสัตว์ที่ได้จากการนําส่วนต่างๆ ของกระถินสดมาสับและทําให้แห้งด้วยวิธีการที่เหมาะสม 2) กระถินป่น เป็นผลิตภัณฑ์กระถินสําหรับอาหารสัตว์ที่ได้จากการนําใบกระถินแห้งหรือกระถินสับมาบดละเอียดตามขนาดที่ต้องการ และ3) กระถินอัดเม็ด เป็นผลิตภัณฑ์กระถินสําหรับอาหารสัตว์ที่ได้จากการนํากระถินป่นมาอัดเป็นเม็ดตามขนาดที่ต้องการ
3. การปฏิบัติทางการเพาะเลี้ยงสัตว์ที่ดีสําหรับคอกแมว ปัจจุบันประเทศไทยมีผู้นิยมเลี้ยงแมวหลากหลายพันธุ์ ทําให้มีผู้ประกอบการคอกแมวเพิ่มมากขึ้น และการดําเนินธุรกิจคอกแมวที่มีอยู่ในปัจจุบันบางแห่งยังขาดการพัฒนาจัดระเบียบให้เข้าสู่ระบบที่ดี ซึ่งส่งผลต่อสุขภาพแมว สวัสดิภาพสัตว์และป้องกันการระบาดของโรคที่สําคัญ เช่น โรคไข้หัดแมว โรคพิษสุนัขบ้า โดยร่างมาตรฐานครอบคลุมข้อกําหนดการปฏิบัติทางการเพาะเลี้ยงสัตว์ที่ดีสําหรับคอกแมวเชิงพาณิชย์ ตั้งแต่ลักษณะคอกแมว การจัดการคอกแมว บุคลากร การจัดการเลี้ยงและ/หรือเพาะพันธุ์ สุขภาพแมว การขนส่ง และการบันทึกข้อมูล เพื่อให้แมวมีคุณภาพ สุขภาพ และพันธุกรรมที่ดี โดยคํานึงถึงสุขภาพสัตว์ สวัสดิภาพสัตว์ และสิ่งแวดล้อม และ 4.สารพิษตกค้าง : ปริมาณสารพิษตกค้างสูงสุด โดยกระทรวงเกษตรและสหกรณ์ ได้จัดทํามาตรฐานสินค้าเกษตรและอาหารแห่งชาติ เรื่อง สารพิษตกค้าง : ปริมาณสารพิษตกค้างสูงสุด (มกษ. 9002-2559) เป็นมาตรฐานที่มีการกําหนดค่า MRLs ในสินค้าเกษตรที่ใช้เป็นอาหารและอาหารสัตว์ เพื่อใช้เป็นเกณฑ์อ้างอิงในการผลิต การค้า และการควบคุมตรวจสอบสินค้าเกษตรที่ผลิต นําเข้า และส่งออก ซึ่งสินค้าเกษตรของไทยมีความหลากหลายทางชีวภาพ และข้อมูลด้านวิชาการที่ใช้ในการพิจารณากําหนดค่า MRLs ยังไม่ครอบคลุมสินค้าเกษตรทุกชนิด โดยเฉพาะพืชเขตร้อน เช่น Imidaclopid Thiamethoxam ใช้เพื่อกําจัดเพลี้ยแป้งสับปะรด เพลี้ยแป้งสับปะรดสีเทาที่เป็นศัตรูพืชของสับปะรด Carbaryl ใช้เพื่อกําจัดเพลี้ยแป้งส้ม ที่เป็นศัตรูพืชของมังคุด และสารผสม Fluopyram+ Trifloxystrobin ใช้เพื่อป้องกันกําจัดโรคผลเนาในลําไยจากเชื้อรา Lasiodiplodia theobromae และโรครําแป้งในมะม่วงที่มีสาเหตุจากเชื้อรา Oidium mangiferea
“ที่ผ่านมา มกอช. ได้ดําเนินการจัดทํามาตรฐานสินค้าเกษตร ตั้งแต่ปี 2546 จนถึงปัจจุบัน มีมาตรฐานที่ผ่านความเห็นชอบจากคณะกรรมการมาตรฐานสินค้าเกษตรไปแล้ว 356 เรื่อง” เลขาธิการ มกอช. กล่าว